Selgusid 2016. aasta hea õpetamise grandi saajad
Tartu ülikooli õppekomisjon otsustas, keda arengufondi rahade eest 2016. aastal hea õpetamise grandiga premeerida. Grandid toel alustavad oma õpetamise teaduslikku uurimist Andrus Org, Riina Oruaas ja Natalja Zagura humanitaarteaduste ja kunstide valdkonnast; Stefano Braghiroli, Aet Kiisla ja Tiiu Taur sotsiaalteaduste valdkonnast; Marje Oona, Oivi Uibo ja Daisy Volmer meditsiiniteaduste valdkonnast ning Svetlana Ganina, Natalja Lepik ja Raivo Raid loodus- ja täppisteaduste valdkonnast.
Õppeprorektor Mart Noorma sõnul laekus tähtaegselt 22 hea õpetamise grandi taotlust. Kõik granditaotlejad esitasid oma õpetamisportfoolio (õpetamisalase arengu analüüsi) ja tegevusuuringu projekti. Grandisaajate otsustamisel võeti arvesse kandidaatide senist tegevust õppijate ja kolleegide toetamisel ja oma õpetamise arendamisel ning uurimuse oodatavat mõju õppekvaliteedile struktuuriüksuses, valdkonnas ja ülikoolis laiemalt.
Grandi saajad otsustas taotluste, tagasiside ja arutelu põhjal TÜ õppekomisjon. “Õppekomisjon leidis, et taotluste üldine tase oli väga hea ning kvalifitseerusid kõik taotlused. Õpetamisalased eneseanalüüsid olid põhjalikud ja sisukad, tegevusuuringute projektides õpetamises tehtava muudatuse eesmärgid välja toodud ning uurimine ja eeldatavad tulemused läbi mõeldud,” sõnas Noorma. Taotlused vaatasid läbi, koostasid tagasiside ja andsid hinnangu 2015. aasta hea õpetamise grandi saanud õppejõud ning õppimise ja õpetamise arenduskeskuse konsultandid.
Esimest korda jagati Tartu ülikoolis hea õpetamise grante 2015. aastal, mil õppekomisjoni otsusega rahastati õppetegevuse toetamise fondist igas valdkonnas 3 granti, kokku 12 hea õpetamise granti. Hea õpetamise grant on toetusraha õppejõule oma õpetamispraktika tulemuslikkuse süsteemseks uurimiseks ning oma kogemuste laiemaks tutvustamiseks (nn scholarship of teaching and learning).
Kõik 24 grandisaajat kohtuvad 27.-28. juunini suvekoolis, kus osalevad ka Helsingi ülikooli hea õpetamise kogukonna (The Teachers’ Academy) esindajad. Oma õpetamise arendamise tegevustest ja uurimise tulemustest saab rohkem kuulda 19. jaanuaril 2017 konverentsil “Õppejõult õppejõule 2017: oma õpetamise uurimine”.
Lisainfo
Mari Karm
kõrgkoolipedagoogika dotsent
tel 737 6470
mari.karm [ät] ut.ee